**ELŐTERJESZTÉS**

**Szombathely Megyei Jogú Város Közgyűlésének 2023. június 15-i ülésére**

**Javaslat a védőnői szolgálat átszervezésével kapcsolatos döntés meghozatalára**

A 2023. július 1. napján hatályba lépő, az egészségügyi alapellátásról szóló 2015. évi CXXIII. törvény (a továbbiakban: Eatv.) új 6/B. §-a alapján az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról.

Az Eatv. 23. § (2) bekezdése értelmében az egészségügyi szolgálati jogviszonyban foglalkoztatott védőnő és a védőnői ellátás körében foglalkoztatott személy tekintetében a munkáltatói jogokat 2023. július 1-jétől az az irányító vármegyei intézmény (esetünkben a Vas Vármegyei Markusovszky Egyetemi Oktatókórház) gyakorolja, amely területileg illetékes az érintett védőnői körzet tekintetében. Az egészségügyi szolgálati jogviszonyban foglalkoztatott védőnő jogviszonyát a munkáltatói jogutódlás nem érinti, azt folyamatosnak kell tekinteni. A jogviszony létesítésekor az adott körzetben 2023. június 30. napján a védőnői feladatokat nem egészségügyi szolgálati jogviszony keretében ellátó védőnőt előnyben kell részesíteni.

Az Eatv. 23. § (4) bekezdése szerint a települési önkormányzat az általa 2023. június 30. napjáig biztosított védőnői ellátás finanszírozására jogosult. Az (5) bekezdés szerint az önkormányzat 2023. július 1. napjával biztosítja az állam számára a 2023. június 30. napján a védőnői ellátásra szolgáló ingó és ingatlan vagyonnak az ingyenes használatát. Továbbá a 23. §. (6) bekezdése értelmében a települési önkormányzat a 2022. december 31-én a védőnői ellátásra szolgáló ingatlan és ingó vagyonát e feladattól nem vonhatja el.

Az Eatv. 6/B. § (2) bekezdés a) pontja szerint a védőnői ellátás jogszabályban előírt tárgyi feltételeit az állam a települési önkormányzattal kötött megállapodás útján is biztosíthatja.

A Vas Vármegyei Markusovszky Egyetemi Oktatókórház főigazgatója levélben kereste meg a Szombathelyi Egészségügyi és Kulturális Intézmények Gazdasági Szervezetét - mint működtetőt - amelyben a védőnői ellátás átvételével kapcsolatos adatszolgáltatást kérelmezte, továbbá tájékoztatást adott arra vonatkozóan, hogy a védőnői ellátás átvételével kapcsolatos további egyeztetés céljából szóbeli tájékoztató megtartását tervezi.

A főigazgatói levél szerint a Kórház feladata lesz a szerződés előkészítése és megkötése. Az ehhez szükséges elérhetőségi és a jelenlegi működési engedélyezési információkat az Országos Kórházi Főigazgatóság rendelkezésükre fogja bocsátani.

A 2023. július 1. napjával bekövetkező változás Szombathely Megyei Jogú Város 22 területi védőnői körzetét és 2 vegyes védőnői körzetét, továbbá a 16 iskolavédőnőt érinti. A 24 körzetben feladatot ellátó 24 védőnő és jelenleg gyermeke gondozása okán fizetés nélküli szabadságon lévő 3 védőnő, továbbá 16 iskolavédőnő - összesen **43** védőnő –jogutódlással, a Vas Vármegyei Markusovszky Egyetemi Oktatókórház munkavállalója lesz.

A Szombathelyi Egészségügyi és Kulturális Intézmények Gazdasági Ellátó Szervezete elkészítette a kimutatást a kizárólagosan a védőnők által használt, illetve a közös használatú helyiségek használat arányában megosztott területeiről (védőnői szoba és tanácsadó) az alábbiak szerint:

|  |  |  |
| --- | --- | --- |
| **Helyrajzi szám** | **Ingatlan címe** | **használt m2** |
| 10304 | Szombathely, Jáki út 35. | 25 |
| 9648 | Szombathely, Fogaras utca 6. | 69 |
| 6614/36/A/115 | Szombathely, Szent Márton utca 20. | 42 |
| 6111/A/24 | Szombathely, Deák Ferenc utca 3. | 44 |
| 6299/2/A/99 | Szombathely, Kiskar utca 9. | 86 |
| 2759/35 | Szombathely, Váci Mihály utca 3. | 94 |
| 2808/10/A/35 | Szombathely, Szűrcsapó utca 23. | 32 |
| 6655 | Szombathely, Nádasdy Ferenc utca 4. | 57 |

Fentieken túl a 2-es számú területi védőnői körzethez tartozik **Nárai** község, ahol védőnői tanácsadó működik, valamint a 23-as számú területi védőnői körzethez tartozik **Sé** község, ahol szintén van védőnői tanácsadó helyiség.

A 22 területi védőnői körzet földrajzi megoszlás szerint van kialakítva, a körzetben feladatot ellátó védőnő a területén található óvodai nevelési intézményt is látogatja és ellátja a jogszabályban előírt feladatát.

A 2 vegyes védőnői körzetben feladatot ellátó védőnő egyrészt földrajzi megoszlás szerint területi védőnői feladatot lát el, valamint a körzetéhez sorolt oktatási intézményben is tevékenykedik, mint iskolavédőnő.

A védőnői ellátás biztosítására vonatkozó feladat Eatv. szerinti átadás-átvétele – különös tekintettel a felmerülő munkajogi, valamint a védőnői ellátásra szolgáló tárgyi feltételek biztosításával kapcsolatos vagyonjogi teendőkre – az Országos Kórházi Főigazgatóság szerint az Önkormányzat és a Kórház közötti szoros együttműködéssel hajtható végre.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. június „ ”**

 **/: Dr. Nemény András :/**

**HATÁROZATI JAVASLAT**

**…./2023. (VI.15.) Kgy. számú határozat**

1. Szombathely Megyei Jogú Város Közgyűlése a „Javaslat a védőnői szolgálat átszervezésével kapcsolatos döntés meghozatalára” című előterjesztést megtárgyalta, és felhatalmazza a polgármestert, a Vas Vármegyei Markusovszky Egyetemi Oktatókórház és az Önkormányzat között - a jogszabályi előírásoknak megfelelően, a védőnők által használt önkormányzati tulajdonú ingó és ingatlan vagyon ingyenes használatba adása tárgyában – kötendő megállapodás aláírására, önkormányzati többletforrás biztosítása nélkül.
2. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a védőnők vonatkozásában a szükséges munkáltatói intézkedéseket tegye meg.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

 2023. június 30. /a 2. pont vonatkozásában/